ร่วงประเดิมปี 59ลูบคมตลาดทุน
การซื้อขายในตลาดหุ้นไทยวานนี้ คล้ายกับว่าวันถัดไปจะเป็นวันสิ้นโลก
5 ม.ค. 2559

ธนะชัย ณ นคร
 
การซื้อขายในตลาดหุ้นไทยวานนี้ คล้ายกับว่าวันถัดไปจะเป็นวันสิ้นโลก
ดัชนีปรับร่วงลง 24.61 จุด มาปิดที่ระดับ 1,263.41 จุด หรือเปลี่ยนแปลงลบ 1.91% มูลค่าการซื้อขายรวมกว่า 30,766 ล้านบาท
นักวิเคราะห์บอกว่า หุ้นปรับลงมาจาก 2 ปัจจัยหลักคือ แรงขายจากกองทุน LTF และ RMF ที่ครบกำหนดการไถ่ถอน และปรับลงจากปัจจัยตลาดต่างประเทศ
เช่น ตลาดหลักทรัพย์ของจีนถึงกับต้องใช้เซอร์กิตเบรกเกอร์
หรือหยุดการซื้อขายชั่วคราวในตลาดหุ้นเซี่ยงไฮ้ และตลาดหุ้นเสิ่นเจิ้น ในช่วงที่เซี่ยงไฮ้คอมโพสิตปรับลดลง 6.9%
ตลาดหุ้นเซี่ยงไฮ้นั้น เขาจะพักการซื้อขาย หากดัชนีปรับลงถึง 7%
ต่างกับของตลาดหุ้นประเทศไทยที่เราใช้ระดับ 10%
วานนี้ตลาดหุ้นของเราลดลง 1.91% เล็กน้อยมาก
เพราะตลาดในเอเชียหลายๆ ประเทศที่สำคัญลงหนักกว่าของตลาดหุ้นไทยเยอะมาก หากเทียบเป็นเปอร์เซ็นต์
ประเด็นของแรงขายกองทุน LTF และ RMF ถือว่ามีไม่มาก แม้ว่า เงินที่ครบกำหนดไถ่ถอนของกองทุนดังกล่าวจะมีมากกว่า 1.99 แสนล้านบาท
แต่มอร์นิ่งสตาร์คาดว่า จะมีแรงขายไม่เกิน 10% ของเงินที่ว่านั้นหรอก
อย่างปี 2558 มีวงเงินกองทุน LTF และ RMF ครบกำหนด 1.45 แสนล้านบาท
แต่มีการขายออกมาเพียง 5.7 พันล้านบาท หรือคิดออกมาไม่เกิน 5%
ส่วนเหตุผลน่าจะมาจากหลายๆ คน มองว่าผลตอบแทน(ของตัวเอง)อาจยังคงติดลบ หรือขอปล่อยไว้แบบนั้นแหละ เพราะผลตอบแทนที่ได้รับยังมีโอกาสปรับเพิ่มขึ้นในอนาคต
จริงๆ แล้วตลาดหุ้นไทยวานนี้ไม่ได้อยู่นอกเหนือจากคาดการณ์ของนักวิเคราะห์นะ
นั่นคือ ดัชนีปรับลงแน่นอน
วานนี้เปิดตลาดหุ้นช่วงบ่าย ผมโพสต์เรื่องหุ้นไทยลงหนักในเฟสบุ๊คส่วนตัว
“พี่โต้ง” คุณกิตติรัตน์ ณ ระนอง อดีตผู้จัดการตลาดหลักทรัพย์ฯ และรมว.คลัง ก็ได้เข้ามาแสดงความเห็นแบบสั้นๆ ว่า “วันแรกนะ”
ผมไม่เข้าใจความหมายมากนักว่า หมายถึงเพิ่งจะวันแรก เพราะในวันถัดไปก็อาจปรับลงอีก
หรือว่า วันแรกก็เป็นแบบนี้แหละ
ในปี 2558 วันแรกที่เปิดซื้อขายหุ้นไทย ปรากฏว่าดัชนีปิดตลาดที่ 1,483.25 จุด และหากเทียบกับวันสุดท้ายที่เทรดหุ้นของปี 2557 ดัชนีปิดที่ 1,497.67 จุด
ดัชนีปรับลง 14.42 จุด
หลังจากนั้นดัชนีก็ปรับขึ้นไปเรื่อยๆ กระทั่งผ่าน 1,600 จุดไปโน้นเลย
เหตุการณ์ตอนนั้น บรรดานักวิเคราะห์หลายคนหยิบลูกคิดมาดีดทันทีว่า สิ้นปี 2558 ดัชนีตลาดหุ้นไทยเกิน 1,700 จุดแน่นอน บางคนมองไปเกือบ 1,800 จุด
แรลลี่ยาวแน่ๆ
แต่ปรากฏว่ากลับสวนทางกันสิ้นเชิง
ไม่มีใครคาดคิดว่า ดัชนีสิ้นปี 2558 จะติดลบถึง 14%
ยิ่งไปกว่านั้น นักลงทุนต่างชาติขายสุทธิในตลาดหุ้นไทยอีกกว่า 1.54 แสนล้านบาท
มาถึงตรงนี้ ก็มีสถิติคร่าวๆ ของการซื้อขายในตลาดหุ้นไทย(SET)ปี 2558 มาทบทวนดูกันอีกครั้งว่าเป็นเช่นไร
ดัชนีปิดสิ้นปี 1,288.02 จุด ปรับลดลง 14% โดยดัชนีได้ปรับตัวขึ้นไป (ปิด) สูงสุด 1,615.89 จุด เมื่อวันที่ 13 ก.พ. 58 และ (ปิด) ต่ำสุด 1,261.66 จุด เมื่อวันที่ 22 ธ.ค. 58
มูลค่าการซื้อขายเฉลี่ยต่อวัน 41,141 ล้านบาท ใกล้เคียงกับปี 2557 ครับ
มูลค่าหลักทรัพย์ตามราคาตลาด ปรับลงจาก 13.8 ล้านล้านบาทในปี 2557 ลงมาเหลือ 12.3 ล้านบาทในปี 2558
หรือมาร์เก็ตแคปหายไปกว่า 1.5 ล้านล้านบาท ลบ 11%
อัตราเงินปันผลผลตอบแทนเพิ่มขึ้นมาที่ระดับ 14% จาก 3.36% ในปี 2557 ซึ่งน่าจะมาจากหุ้นหลายๆ ตัวที่มีพื้นฐานดี
ทว่าราคากลับลงมาเกินกว่าปัจจัยลบ